名男曰參魯以詩喻之
作者：李覯
朝代：宋

paragraphs: 孔門有高弟，曾子以孝著。
求諸聖人言，尚曰參也魯。
才敏誰不願，顧恐難荷負。
苟無德將之，何益於父母。
昔如吳起者，善兵惡孫武。
齧臂游諸侯，親喪哀不舉。
楊彪有子脩，器能頗可取。
一旦以罪誅，舐犢徒虛語。
吾生本薄祜，略無兄弟助。
及汝又一身，不絕如線縷。
祖母唯汝愛，無異所生乳。
寧止託祭祀，亦欲興門戶。
伎倆勿求名，適時乃有補。
計盧勿尚巧，合義乃可處。
持重尚寡過，摧剛庶無懼。
內以保家族，外以揚名譽。
高山在所仰，今人豈殊古。
參魯爲汝名，其字曰孝孺。